-----------------------------------------------------------------------
  2. ปัจจัยความเสี่ยง

  -----------------------------------------------------------------------

ปัจจัยความเสี่ยงที่อาจส่งผลกระทบต่อการดำเนินธุรกิจ สถานะการเงิน
และผลประกอบการของกลุ่มบริษัทสามารถจำแนกได้ดังนี้

ความเสี่ยงจากความผันผวนของราคาวัตถุดิบโลหะ

วัตถุดิบหลักที่ใช้ในการผลิตสินค้าของกลุ่มบริษัท ได้แก่ วัตถุดิบโลหะ ซึ่งประกอบไปด้วย เหล็กแผ่นดำ
เหล็กแผ่นขาว เหล็กรูปพรรณ รวมถึงสเตนเลสและอลูมิเนียม
ทั้งนี้ราคาโลหะดังกล่าวจะมีความผันแปรไปตามอุปสงค์และอุปทานของผู้ผลิตและผู้ใช้โลหะทั่วโลก
รวมทั้งปัจจัยอื่นๆ เช่น อัตราแลกเปลี่ยน อัตราภาษีนำเข้า และการกำหนดค่าธรรมเนียมพิเศษ
(Surcharge) เป็นต้น โดยในปี 2553/2554 ปริมาณการใช้วัตถุดิบดังกล่าวคิดเป็นร้อยละ 57.53
ของต้นทุนขาย ดังนั้นความเสี่ยงจากความผันผวนของราคาวัตถุดิบโลหะ
จึงมีผลกระทบโดยตรงต่อต้นทุนขายและผลกำไรของกลุ่มบริษัท

อย่างไรก็ตาม การกำหนดราคาขายผลิตภัณฑ์ของกลุ่มบริษัทนั้น ใช้นโยบายต้นทุนบวกกำไร
รวมทั้งกลุ่มบริษัทได้มีการติดตามการเปลี่ยนแปลงของราคาวัตถุดิบอย่างใกล้ชิด
เพื่อประเมินสถานการณ์และแนวโน้มของราคาของวัตถุดิบดังกล่าว
และนำมาพิจารณาประกอบการตัดสินใจในการสั่งซื้อและบริหารจัดการปริมาณวัตถุดิบคงคลังซึ่งเป็นต้นทุนหลักของกลุ่มบริษัทให้มีความเหมาะสม
จากนโยบายการกำหนดราคาที่ดีและการบริหารสินค้าคงคลังที่ดี
ทำให้กลุ่มบริษัทสามารถรักษาส่วนต่างของกำไรได้ ดังนั้น
การผันผวนของราคาวัตถุดิบโลหะจึงไม่ส่งผลกระทบต่อการดำเนินงานของกลุ่มบริษัทอย่างมีนัยสำคัญ

ความเสี่ยงจากการพึ่งพิงตลาดในประเทศ

ปัจจุบันกลุ่มบริษัทมีรายได้หลักมาจากการขายผลิตภัณฑ์ให้กับลูกค้าภายในประเทศ
โดยสัดส่วนรายได้จากลูกค้าภายในประเทศ ปี 2551/2552, ปี 2552/2553 และปี 2553/2554
เท่ากับร้อยละ 98.36, ร้อยละ 96.57 และร้อยละ 97.48 ตามลำดับ
ซึ่งหากภาวะเศรษฐกิจและอุตสาหกรรมภายในประเทศเกิดการชะลอตัว
อาจส่งผลกระทบต่อรายได้และผลกำไรของกลุ่มบริษัทได้
อย่างไรก็ตามกลุ่มบริษัทได้มีการสร้างความสัมพันธ์ที่ดีกับลูกค้า
โดยเน้นการออกแบบและพัฒนาผลิตภัณฑ์ให้ตรงกับความต้องการของลูกค้า มีการส่งมอบที่ตรงเวลา
และมีบริการที่ดีทั้งก่อนและหลังการขาย
อีกทั้งกลุ่มบริษัทได้นำเทคโนโลยีสมัยใหม่เข้ามาผนวกกับผลิตภัณฑ์ของบริษัท
ทำให้ลูกค้าเกิดความประทับใจ
และแนะนำลูกค้ารายอื่นให้มาซื้อผลิตภัณฑ์และบริการของกลุ่มบริษัทต่อๆ กัน
ส่งผลให้มีฐานลูกค้าที่เพิ่มขึ้นอย่างรวดเร็ว โดยในปัจจุบันกลุ่มบริษัทมีฐานลูกค้ากว่า 2,000 ราย
และมีแนวโน้มที่จะเพิ่มขึ้นอย่างต่อเนื่อง
นอกจากนี้กลุ่มบริษัทยังมีแผนที่จะขยายตลาดไปยังต่างประเทศให้มากขึ้น
โดยการเพิ่มช่องทางการจัดจำหน่ายในต่างประเทศ
ไม่ว่าจะเป็นการติดต่อตัวแทนจัดจำหน่ายในต่างประเทศ การออกงานแสดงสินค้า ฯลฯ
ซึ่งการเพิ่มช่องทางการจัดจำหน่ายดังกล่าวจะสามารถลดการพึ่งพิงรายได้จากตลาดในประเทศลงได้ส่วนหนึ่ง

ความเสี่ยงจากภาวะเศรษฐกิจ

ถึงแม้สถานการณ์ความขัดแย้งทางการเมืองในประเทศจะคลี่คลายลง
รวมทั้งภาครัฐได้ออกมาตรการกระตุ้นเศรษฐกิจในหลายๆ ด้าน
แต่วิกฤตหนี้สาธารณะในกลุ่มประเทศยุโรปและวิกฤตทางการเงินในประเทศสหรัฐอเมริกาก็อาจจะทำให้เศรษฐกิจโลกประสบภาวะหดตัวหรือชะลอตัวลง
อันจะส่งผลให้ภาวะเศรษฐกิจในประเทศไทยเกิดการชะลอตัวตามไปด้วย
และเมื่อเศรษฐกิจเกิดการชะลอตัว
การลงทุนเพิ่มเติมหรือการขยายตัวของภาคอุตสาหกรรมก็จะปรับตัวลดลง
ส่งผลให้ความต้องการของผลิตภัณฑ์ของกลุ่มบริษัทที่มีลักษณะเป็นสินค้าทุนลดลง
อย่างไรก็ตามกลุ่มบริษัทก็ได้พยายามที่จะมุ่งเน้นการพัฒนาและนำเสนอผลิตภัณฑ์และบริการที่หลากหลายมากขึ้นเพื่อตอบสนองความต้องการของลูกค้าให้ได้มากขึ้น
ผสมผสานกับการใช้กลยุทธ์ในการหาลูกค้าใหม่ๆ
ซึ่งทางกลุ่มบริษัทจะเน้นกลุ่มลูกค้าที่ได้รับผลกระทบจากภาวะเศรษฐกิจน้อย
เพื่อชดเชยกลุ่มลูกค้าที่ได้รับผลกระทบจากภาวะเศรษฐกิจมาก
ซึ่งเป็นการกระจายความเสี่ยงจากการพึ่งพิงรายได้จากอุตสาหกรรมใดอุตสาหกรรมหนึ่ง
รวมทั้งขยายฐานลูกค้าจากที่มีอยู่ให้กว้างขวางมากยิ่งขึ้น ทำให้ปัจจุบันกลุ่มบริษัทมีฐานลูกค้ากว่า
2,000 ราย ใน 25 กลุ่มอุตสาหกรรม

ความเสี่ยงจากความไม่แน่นอนของรายได้

รายได้จากการขายผลิตภัณฑ์ของกลุ่มบริษัทมีความไม่แน่นอนเนื่องจากการขายของกลุ่มบริษัทเป็นการขายแบบโครงการ
(project by project) และไม่มีสัญญาระยะยาวกับลูกค้า
เมื่อลูกค้าติดต่อและระบุความต้องการเบื้องต้นเข้ามาแต่ละครั้ง
กลุ่มบริษัทจะให้คำปรึกษาและแนะนำเกี่ยวกับตัวผลิตภัณฑ์ตามที่ลูกค้าต้องการ
ทีมวิศวกรจะคำนวณโครงสร้างและการรับน้ำหนัก
และจะทำการประเมินราคาและเสนอราคาไปให้ลูกค้าเพื่อนำไปเปรียบเทียบกับผู้ผลิตรายอื่นๆ
จากนั้นหากลูกค้าตัดสินใจสั่งซื้อ กลุ่มบริษัทจึงเริ่มดำเนินการผลิต
ดังนั้นจึงเกิดความไม่แน่นอนของรายได้ ประกอบกับผลิตภัณฑ์ของกลุ่มบริษัทส่วนใหญ่ เช่น
ชั้นวางของในโกดัง แท่นลำเลียง พาเลท และป้ายจัดแสดงสินค้า ฯลฯ
จะใช้สำหรับสนับสนุนการปฏิบัติงานของลูกค้า
แต่ไม่ใช่ชิ้นส่วนหรือวัตถุดิบหลักที่ลูกค้าต้องนำไปใช้เพื่อการผลิต จึงมีอายุการใช้งานที่ค่อนข้างนาน
ดังนั้นลูกค้าแต่ละรายจึงมีความต้องการสั่งซื้อในลักษณะที่ไม่ต่อเนื่อง หรือนานๆ ครั้ง
โดยอาจสั่งซื้อเมื่อมีโครงการก่อสร้างใหม่ มีการขยายพื้นที่โกดังจัดเก็บ
ขยายอาคารโรงงานหรือสำนักงาน ซึ่งแต่ละครั้งจะมีระยะเวลาที่ไม่แน่นอน
แต่อย่างไรก็ตามจากการที่กลุ่มบริษัทมีผลิตภัณฑ์ที่หลากหลาย
จึงสามารถรองรับความต้องการจากหลายอุตสาหกรรม
นอกจากนั้นกลุ่มบริษัทยังคงมีการศึกษาวิจัยและพัฒนาอย่างต่อเนื่องเพื่อปรับปรุงผลิตภัณฑ์เดิมและนำเสนอผลิตภัณฑ์ใหม่ให้กับลูกค้าซึ่งมีความต้องการที่แตกต่างกันและเปลี่ยนแปลงไปตลอดเวลา

ความเสี่ยงจากการให้เครดิตลูกค้า

ณ วันที่ 31 กรกฎาคม 2554 บริษัทมีลูกหนี้การค้าสุทธิ เท่ากับ 90.25 ล้านบาท ซึ่งคิดเป็นร้อยละ
17.75 ของยอดขาย บริษัทมีระยะเวลาการเก็บหนี้เฉลี่ย ในปี 2554 เท่ากับ 54.49 วัน
ซึ่งบริษัทอาจมีความเสี่ยงในการเรียกเก็บเงินจากลูกหนี้การค้า
และอาจทำให้บริษัทเกิดค่าใช้จ่ายในการติดตามหนี้ด้วย
ถ้าลูกหนี้การค้าของบริษัทมีปัญหาในการดำเนินงานก็อาจส่งผลกระทบต่อผลกำไรและฐานะการเงินของบริษัทได้

อย่างไรก็ดีบริษัทมีการติดตามคุณภาพลูกหนี้อยู่อย่างสม่ำเสมอ
และบริษัทยังได้ให้ความสำคัญในการพิจารณาการให้เครดิตกับลูกค้าอย่างเข้มงวด
โดยทางบริษัทจะให้ผู้บริหารและผู้จัดการเป็นผู้พิจารณาอนุมัติการให้เครดิตร่วมกันเป็นลายลักษณ์อักษร
โดยคำนึงถึงปัจจัยในด้านต่างๆ เช่น ลักษณะธุรกิจของลูกค้า, สถานะทางการเงิน,
ปริมาณการสั่งซื้อสินค้า, และประวัติการชำระเงิน รวมถึงการเข้าพบและพูดคุยกับผู้บริหารของลูกค้า
เพื่อให้บริษัทสามารถมั่นใจในการอนุมัติการให้เครดิตแก่ลูกค้าแต่ละราย
และลดผลกระทบของความเสี่ยงจากการให้เครดิตลูกค้าให้มากที่สุด

ความเสี่ยงจากการเข้ามาของผู้ประกอบการรายใหม่ที่มีศักยภาพ

ปัจจุบันกลุ่มบริษัทเป็นผู้ผลิตและจำหน่ายผลิตภัณฑ์โลหะโครงสร้าง
ผลิตภัณฑ์โลหะที่เกี่ยวกับอุปกรณ์จัดเก็บและลำเลียง ผลิตภัณฑ์โลหะแปรรูป
และให้บริการแปรรูปโลหะครบวงจรในภาคตะวันออก ซึ่งลูกค้าของกลุ่มบริษัทมีอยู่ทั่วประเทศ
ส่วนใหญ่กระจายอยู่ตามภาคตะวันออก กรุงเทพฯ และปริมณฑล รวมทั้งบริเวณใกล้เคียง
โดยผู้ประกอบการที่ดำเนินธุรกิจใกล้เคียงกับบริษัทและบริษัทย่อย
ส่วนใหญ่จะเป็นผู้ประกอบการรายเล็กๆ ที่กระจายอยู่ตามแหล่งชุมชน
หรือเป็นผู้ประกอบการรายใหญ่ที่ผลิตและจำหน่ายผลิตภัณฑ์โลหะเช่นเดียวกัน
แต่ยังไม่มีการผลิตผลิตภัณฑ์และการให้บริการที่ครบวงจรเช่นเดียวกับของกลุ่มบริษัท
จึงถือได้ว่ากลุ่มบริษัทเป็นผู้นำในอุตสาหกรรมนี้
แต่เนื่องจากการดำเนินธุรกิจเกี่ยวกับผลิตภัณฑ์โลหะมีการใช้เงินลงทุนที่ไม่สูงมากนัก
หากในอนาคตมีผู้ประกอบการรายใหม่ที่มีศักยภาพในการดำเนินธุรกิจ
มีเครื่องจักรที่มีเทคโนโลยีทันสมัย มีระบบการจัดการที่ดี
เข้ามาดำเนินธุรกิจเช่นเดียวกับกลุ่มบริษัทก็อาจมีผลกระทบต่อส่วนแบ่งการตลาดได้
แต่อย่างไรก็ตามการลงทุนในธุรกิจนี้จะต้องอาศัยประสบการณ์
และระยะเวลาในการสร้างการยอมรับจากลูกค้า
รวมทั้งต้องมีการวางแผนและมีระบบการบริหารจัดการการผลิตที่ดี
มีการพัฒนาผลิตภัณฑ์และปรับปรุงกระบวนการผลิตเพื่อให้เกิดประสิทธิภาพสูงขึ้นจึงจะสามารถอยู่รอดและสร้างผลกำไรในธุรกิจนี้ได้
ซึ่งกลุ่มบริษัทได้มีการสร้างความสัมพันธ์ที่ดีกับลูกค้า
โดยเน้นการออกแบบและพัฒนาผลิตภัณฑ์ให้ตรงกับความต้องการของลูกค้า มีการส่งมอบที่ตรงเวลา
และมีบริการที่ดีทั้งก่อนและหลังการขาย ทำให้ลูกค้าเกิดความประทับใจ
จึงเป็นการรักษาฐานลูกค้าให้กลับมาซื้อผลิตภัณฑ์ของกลุ่มบริษัทต่อไป

ความเสี่ยงจากอัตราแลกเปลี่ยน

 ในปี 2553/2554 บริษัทมีการสั่งซื้อสินค้าจากต่างประเทศเป็นเงินสกุลยูโร และดอลล่าร์สหรัฐ และมีการส่งออกสินค้าเป็นสกุลเงินดอลล่าสหรัฐ จึงทำให้บริษัทมีความเสี่ยงจากการผันผวนของอัตราแลกเปลี่ยน ซึ่งที่ผ่านมาบริษัทได้ลดผลกระทบจากอัตราแลกเปลี่ยน โดยการตรวจสอบและเฝ้าสังเกตการเปลี่ยนแปลงของค่าเงินอย่างใกล้ชิดอยู่ตลอดเวลา รวมทั้งการทำสัญญาซื้อขายเงินตราต่างประเทศล่วงหน้า (Forward Contract) หรือชำระหนี้ก่อนกำหนด โดยพิจารณาตามความเหมาะสมของกระแสเงินสดและสถานการณ์ในขณะนั้น

 ในอนาคตบริษัทคาดว่ายังคงต้องสั่งซื้อสินค้าจากต่างประเทศ และส่งสินค้าไปขายในต่างประเทศต่อไป ดังนั้นบริษัทจะยังคงรักษานโยบายการลดผลกระทบจากความเสี่ยงในอัตราแลกเปลี่ยนโดยวิธีดังกล่าว ทั้งนี้จะพิจารณาจากความเหมาะสมของสถานการณ์ในขณะนั้น